Kommunalvalget kostede de nordjyske socialdemokrater 17 mandater i Nordjylland, mens konservative fik et kanon valg.

Der blev byttet godt og grundigt rundt på byrådsmandaterne i de 11 kommuner i Nordjylland ved tirsdagens valg. Og de allerstørste forandringer tegner Konservative, Socialdemokratiet og Dansk Folkeparti sig for. Samlet set vandt Konservative 19 ekstra mandater og får fra nytår 42 pladser, fordelt på samtlige byråd. Til gengæld mistede Socialdemokratiet 17 mandater, mens Dansk Folkeparti måtte vinke farvel til 14 byrådsmandater. Tilbage har DF nu kun 10 byrådsmandater i landsdelen - eet i hver af kommunerne bortset fra Rebild. Flere mandater til SF Rebild skiller sig også - sammen med Morsø og Læsø - ud som de eneste kommuner, hvor Nye Borgerlige fra 1. januar ikke er repræsenteret. I alle andre byråd fik partiet valgt et enkelt mandat. På venstrefløjen vandt SF samlet set fem mandater og er nu repræsenteret alle steder bortset fra Morsø og Læsø. Enhedslisten vandt tilsammen tre mandater. Partiets i alt otte mandater er fordelt på seks kommuner.